**NOTĂ INFORMATIVĂ**

**la proiectul Legii pentru modificarea**

**și abrogarea unor acte legislative**

**Numele, scopul și obiectivele proiectului**

Proiectul de lege respectiv a fost elaborat de Cancelaria de Stat cu suportul Centrului de Implementare a Reformelor în scopul executării Legii nr.80 din 05.05.2017 pentru modificarea și completarea unor acte legislative. Acest proiect are ca obiectiv ajustarea cadrului legislativ privind reglementarea mecanismului de stabilire a tarifelor pentru serviciile prestate de Agenția Servicii Publice și subdiviziunile teritoriale ale acesteia și transmiterea dreptului de aprobare a unei noi Metodologii din competența Parlamentului în competența Guvernului.

**Principalele prevederi ale proiectului**

Proiectul de lege prevede operarea unor modificări la Legea taxei de stat nr.1216-XII din 03 decembrie 1992, Legea cadastrului bunurilor immobile nr.1543-XIII din 25 februarie 1998, Legea nr.271-XV din 27 iunie 2003 cu privire la metodologia calculării plății pentru serviciile notariale și abrogarea Legii pentru aprobarea Metodologiei de calculare a tarifelor la serviciile prestate de către Agenția Servicii Publice nr.393-XVI din 8 decembrie 2006. Astfel se propune:

- excluderea punctului 11) și a notei 2 a acestui punct din articolul 3 al Legii taxei de stat nr.1216-XII din 03 decembrie 1992, nefiind aplicabil, deoarece conform art.212 al Codului civil înstrăinarea construcțiilor se face prin act autentic și expunerea notei 1al punctului 11) în altă redacție;

- modificarea alineatul (3) al articolului 13 din Legea cadastrului bunurilor imobile nr.1543-XIII  din  25 februarie 1998, prin transmiterea competenței de aprobare a Metodologiei de calculare a tarifelor pentru serviciile de înregistrare a bunurilor imobile și a drepturilor asupra lor, precum și la alte servicii ce țin de competența exclusivă a Agenției Servicii Publice, de la Parlament la Guvern.

- expunerea Notei de la articolul 3 al Legii cu privire la metodologia calculării plăţii pentru servicii notariale nr.271-XV din 27 iunie 2003 în altă redacție;

- abrogarea Legii nr.393-XVI din 08 decembrie 2006 pentru aprobarea Metodologiei de calculare a tarifelor la serviciile prestate de Agenţia Servicii Publice şi structurile teritoriale ale acesteia (în redacția precedentă – de Întreprinderea Specializată în Cadastru și de filialele acesteia).

Totodată, menționăm că prevederile **Art.IV** din proiect, vor intra în vigoare la momentul publicării în Monitorul Oficial a Metodologiei de calculare a tarifelor la serviciile prestate de către Agenția Servicii Publice, aprobate de Guvern.

**Descrierea gradului de compatibilitate a prevederilor proiectului cu legislația Uniunii Europene**

Prezentul proiect nu contravine legislației comunitare.

**Fundamentarea economico-financiară**

Implementarea prevederilor proiectului nu necesită cheltuieli financiare suplimentare.

**Consultarea publică a proiectului**

În conformitate cu prevederile art.21 alin.(1) din Legea nr.780-XV din 27 decembrie 2001 privind actele legislative, proiectul se remite autorităților publice interesate spre avizare și se plasează pe [www.particip.gov.md](http://www.particip.gov.md), asigurînd conform legislației transparența în procesul decisional.

**Secretar general al Guvernului Lilia PALII**